**MUISTIO**

 28.10.2015

**Äidinkielen ja kirjallisuuden seutukunnallinen opetussuunnitelmakokous**

**Aika**  keskiviikko 28.4.2015 klo 15.40 – 18.30

**Paikka** Pellon yläkoulu, koulukeskus

**Läsnä** Eeva Aska, Jukka-Pekka Bergman, Viljo Sarkanen, Raija Wikström,

 Sirkka Kalliainen, Kaarina Tiainen, Saana Hietanen, Kirsti Hanhirova

Kokouksen aluksi työpäivästä rasittuneina nautimme hieman suolaista välipalaa ja joimme kahvit. Kiitos Pellon kunnalle.

Kahvipöytäkeskusteluissa tuli ilmi, että edelleenkään ei ole tarpeeksi selkeitä ja konkreettisia ohjeita. Tuntijakoa ei ole sovittu. Kaikilla seutukunnilla jaon lienee syytä olla samanlainen?

Opettajat kokivat vaikeaksi poimia tavoitteet ja sisällöt, koska ne eivät ole valtakunnan ohjeissa luokka-asteittain vaan esim. yläkoulun ohjeet kolmelle vuodelle yhdessä luokille 7 – 9. Miten nivelvaiheet pitäisi merkitä? Yhdeksännen luokan päättöarviointikriteerit otetaan suoraan valtakunnan opsista, mutta entä kuudennen luokan?

Totesimme, että valmiin opetussuunnitelman tulee ehdottomasti olla selkeä, luettava ja ”käteen sopiva”. Muuten sitä ei voi käyttää työkaluna.

Oppilaiden TET- jaksot on toteutettu kunnissamme eri tavoin ja erimittaisina. Parhaimmillaan ne tukevat opetussuunnitelman sisältöjä ja laaja-alaista oppimista. Jaksot tulee kuitenkin suunnitella huolellisesti ja ottaa osaksi toiminnallisia työtapoja.

Tutkimme Sirpan muistiinpanoja paikallisuudesta ja monialaisista oppimis-kokonaisuuksista. Mietimme, olisiko hyvä, että paikallinen aines kirjattaisiin jokaisen oppiainekokonaisuuden alkuun (liitteenä äidinkielen ja kirjallisuuden paikallinen osuus) sulkematta silti pois ainekohtaisten opsien sisältöihin kirjattuja paikallisosuuksia.

Entä onko syytä kirjata seutukunnalliseen opetussuunnitelmaan, millaiset taidot oppilaalla tulisi olla tieto- ja viestintätekniikassa aina tietyn luokka-asteen lopussa. Näin tehden oppilaat saisivat koulusta ja opettajasta riippumatta samat taidot. Se myös takaisi, että kaikilla kouluilla on riittävän hyvät laitteet, jotta opetus voidaan toteuttaa opetussuunnitelman mukaisesti.

Olemme vertailleet kuntiemme nykyisten opsien muotoa ja olemme tulleet kaikki yksimielisesti samaan tulokseen - Pellossa on ehdottomasti käyttökelpoisin ja selkein ops. Niinpä Raija ja minä esittelimme tuohon muotopohjaan laatimamme alustavat aineopsit 3. ja 9. luokalle (liitteenä 9. luokan äidinkielen ja kirjallisuuden alustava opetussuunnitelma).

Kauhistelimme työmäärän lisäksi myös aikataulua, kun Saana julki lausui tietonsa, että opsien tulee olla valmiina helmikuuhun 2016 mennessä??

Kolmituntisen istunnon päätteeksi olimme kuitenkin kaikki hieman huojentuneita, sillä olimme edenneet – hitaasti ja kompuroiden, mutta olimme huomaavinamme pienen valokiilun tuolla jossain ☺

Jatkotapaamista emme osanneet sopia. Katsotaan, mitä rehtorikonklaavi ehdottaa.

Kirsti Hanhirova

muistion laatija